Die veldryer waarna baie mense al sedert die einde van 2019 uitsien, is eindelik in Suid-Afrika bekendgestel.
Die oogmerk met die ontwikkeling van die nuwe Defender was om ‘n nuwe weergawe van ‘n legende te skep; uitstaande stilerings-kenmerke soos die vensters in die dak bokant die agterdeure, asook die agterklap wat aan die kant geskarnier is en die volgrootte noodwiel kan dra, het behoue gebly, maar die nuwe model is tegnologies baie meer gevorderd as sy voorganger en word as die beste veldry-voertuig tot nog toe beskou. Die silhoeët van die Defender is egter onmiskenbaar. Die voorste en agterste oorhange sorg vir die beste inval- en vertrekhoeke moontlik. Die Ingenium-enjinreeks word ook in verskeie ander Jaguar- en Land Rover-modelle gebruik.